Skote klap by Pta-winkelsentrumDie toneel by die Food Lovers Market-sentrum in Silver Lakes (Foto: Verskaf) Minstens een persoon is gewond nadat veiligheidswagte en gewapende rowers Dinsdag tydens ŉ transitorooftog by ŉ winkelsentrum in Pretoria op mekaar losgebrand het. Kapt. Marissa van der Merwe, woordvoerder van die polisie, sê die voorval het glo omstreeks 10:30 by die Food Lovers Market-sentrum in Silver Lakes in die ooste van Pretoria plaasgevind. Van der Merwe sê veiligheidswagte van die SBV-maatskappy het net ná 10:00 by die sentrum gestop om geld in die geldwa te laai. Sy sê die mans was op pad na buite met die geld toe drie verdagtes op hulle losgebrand het. “Die verdagtes het met handwapens op die veiligheidswagte losgebrand,” sê sy. “Hulle het daarna ŉ sak geld en die trollie waarop die sakke geld gestoot is, gegryp en na hul motor gehardloop.” Die toneel by die Food Lovers Market-sentrum in Silver Lakes (Foto: Verskaf) Van der Merwe sê die veiligheidswagte het daarna teruggeskiet. Sy sê die wagte vermoed dat minstens een van die verdagtes gewond is, maar kan dit nie in dié stadium bevestig nie. “Die veiligheidswagte het losgebrand op ŉ laaste verdagte voordat hy in die motor gespring het, daarom vermoed ons dat hy gewond is. Die verdagtes het die sak en trollie in die parkeerarea gelos, maar die geld gesteel en met ŉ silwer Mercedes gevlug. Ons vermoed dat minstens R300 000 in die rooftog gesteel is.” Sy sê drie motors is ook tydens die skietery beskadig. Niemand is nog in verband met die voorval in hegtenis geneem nie. Enigeen met meer inligting word aangeraai om die misdaadnoodlyn by 0860 010 111 skakel.